《将归叶先寄明复季常》
宋代·黄庭坚

初日照屋山，好鸟哢檐角。
卷帘吏却扫，斋舍寒萧索。
呼儿篘春醪，期与夫子酌。
简书驱我出，冲雪冻两脚。
莫行星辉辉，晓起鸡喔喔。
青烟过空村，商旅无远橐。
岂不欲少留，王事苦敦薄。
平生白眼人，今日折腰诺。
可怜五斗米，夺我一溪乐。
公等何逍遥，睥睨寄讲学。
谈犀振清风，棋局落秋雹。
云阴愁蒙鸿，山路险荦确。
慎无告归轩，使我数日恶。
羸骖逆归心，旋泞蹶霜泺。
悲嘶惜鄣泥，短菙冷难捉。
南征喜气动，迎面蛛丝落。
买网鱠金橙，归偿炊黍约。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。